चिता पर लेटकर फोटो खिंचवाई, बंद केस को मां के शक ने पलट दिया
बिहार की इस मां के हौसले की चर्चा दुनिया भर में हो रही है। लोग उनकी तुलना निर्भया की मां से कर रहे हैं
बिहार के ग्रामीण इलाके की रहने वाली एक महिला की 12 साल की बच्ची के साथ ज्यादती हुई। डरी सहमी बच्ची ने मां को बताया कि उसके स्कूल टीचर ने उसके साथ गलत किया है। बच्ची शौच करने गन्ने के खेत में गई थी; जहां पहले से घात लगातार बैठे टीचर ने उसके साथ रेप किया। टीचर पीड़िता के ही गांव का रहने वाला था।
इधर, लोगों के ताने और समाज की चिंता किए बगैर उस मां ने अपनी बेटी को न्याय दिलाने का फैसला किया।
पुलिस में मामला दर्ज कराया। जिसके बाद आरोपी टीचर गिरफ्तार भी हुआ। दो महीने बाद आरोपी जमानत पर बाहर आ गया।
लेकिन इन्हीं दिनों पीड़िता की मां को उनके वकील ने बताया कि कोर्ट ने केस को बंद कर दिया है। क्योंकि आरोपी टीचर की मौत हो चुकी है। मां को इस बात पर यकीन नहीं हुआ। क्योंकि गांव में किसी को भी टीचर की मौत की जानकारी नहीं थी और न ही उसका श्राद्ध-कर्म वगैरह किया गया। लेकिन आरोपी टीचर के पिता ने उसका डेथ सर्टिफिकेट बनवा लिया था। जिसके आधार पर कोर्ट ने केस बंद कर दिया।
बेटी को न्याय दिलाने के लिए सिस्टम से लड़ने वाली बिहार की इस मां के हौसले की चर्चा दुनिया भर में हो रही है। लोग उनकी तुलना निर्भया की मां से कर रहे हैं..
वकील ने कहा था- केस लड़ने में बहुत पैसे लगेंगे, रहने दो
पीड़ित बच्ची की मां ने जब यह सुना कि कोर्ट ने केस बंद कर दिया है, उसे काफी सदमा लगा। लेकिन उसने न्याय पाने की उम्मीद नहीं छोड़ी। उसने टीचर की मौत वाली थ्योरी पर भी भरोसा नहीं किया। उसने देखा कि जवान बेटे की मौत के बाद भी टीचर के घर में कोई गम नहीं, न ही कोई रिश्तेदार आया और न ही रीति-रिवाज के अनुसार श्राद्ध वगैरह हुआ। और तो और उस इलाके में किसी के भी मरने पर परिवार के लोग बाल मुंडवाते हैं, टीचर के घरवालों ने कुछ भी नहीं कराया। ऐसे में पीड़िता की मां के मन में शक गहराता गया।
पीड़िता की मां ने मामले को फिर से कोर्ट में ले जाने की इच्छा जाहिर की। इस पर उनके वकील ने समझाया कि ऐसी करना काफी खर्चीला हो सकता है, जो आपके लिए संभव नहीं है। लेकिन मां अपनी मासूम बच्ची को किसी भी तरह न्याय दिलाना चाहती थी। उसने आगे बढ़ने का फैसला किया।
आगे बढ़ने से पहले इस पोल पर अपनी राय देते जाइए...
बाप ने सजाई जिंदा बेटे की चिता, फोटो खिंच लड़के को गायब किया
पीड़िता की मां की काफी कोशिशों के बाद मामले की दोबारा जांच शुरू हई। आरोपी टीचर का डेथ सर्टिफिकेट बनाने वाले ग्राम पंचायत के कर्मचारी से पूछताछ की गई। आरोपी टीचर के पिता से भी पूछताछ की गई। लेकिन वो अपने बेटे की मौत के बारे में कोई पुख्ता जानकारी नहीं दे पाया।
जब पुलिस ने आरोपी के पिता से सख्ती से पूछताछ की तो उसने सब कुछ सच-सच बता दिया। उसने बताया कि परिवार ने मिलकर बेटे की मौत की अफवाह फैलाई थी, ताकि उसे जेल जाने से बचाया जा सके।
माला पहन चिता पर लेटा, फोटो खिंचाकर हुआ फरार
दरअसल, आरोपी नीरज और उसके पिता राजाराम एक दिन श्मशान घाट गए। दोनों ने मिलकर एक चिता सजाई। आरोपी नीरज फूल माला पहन, कफन में लिपट कर उस चिता पर लेट गया। इधर, पिता ने उसके ऊपर लड़कियां भी डाल दी। आरोपी का सिर्फ चेहरा दिखाई दे रहा था। इसी वक्त उसकी एक फोटो निकाली गई। फिर आरोप चिता से बाहर आ गया और दोनों ने खाली चिता को आग के हवाले कर दिया।
बाद में राजाराम ने गांव आकर बेटे के मौत की खबर फैला दी। इधर, आरोपी नीरज फरार हो गया।
बेटे को बचाने के चक्कर में बाप भी पहुंचा जेल
पूरा मामला सामने आने के बाद आरोपी के पिता राजाराम को धोखाधड़ी और साजिश के आरोप में गिरफ्तार कर जेल भेज दिया गया। दूसरी ओर, भेद खुलने के बाद नीरज ने भी कोर्ट के सामने सरेंडर कर दिया। अब बाप और बेटा दोनों जेल में हैं। पीड़िता की मां ने कार्ट और कानून पर भरोसा जताया है।
निर्भया की मां से हो रही तुलना
मामले के फिर से चर्चा में आने के बाद लोग बिहार की इस मां की तुलना निर्भया की मां से कर कर रहे हैं। जिस तरह से निर्भया की मां ने अपनी बेटी के लिए इंसाफ की लड़ाई लड़ी और देश भर में रेप विरोधी आंदोलनों का चेहरा बनी, उसी का अक्स लोग बिहार की इस मां में भी देख रहे हैं।